จ.ยะลา ปล่อยแถวเจ้าหน้าที่ 4 ฝ่าย ออกปราบปรามอาชญากรรม ความมั่นคง ป้องกันการเหตุช่วงเทศกาลสงกรานต์
จังหวัดยะลา ปล่อยแถวเจ้าหน้าที่ 4 ฝ่าย ออกปราบปรามอาชญากรรม ความมั่นคง ป้องกันการเหตุช่วงเทศกาลสงกรานต์


 
ที่หน้าตำรวจภูธรจังหวัดยะลา นายอนุชิต ตระกูลมุทุตา ผู้ว่าราชการจังหวัดยะลา พร้อมด้วยพลตำรวจตรี กฤษฎา แก้วจันดี ผู้บังคับการตำรวจภูธรจังหวัดยะลา ได้ร่วมปล่อยแถวกำลังร่วม 4 ฝ่าย เจ้าหน้าที่ตำรวจ ทหาร อส. และภาคประชาชน จำนวน 300 นาย ออกระดมปราบปรามอาชญากรรมช่วงเทศกาลสงกรานต์ ประจำปี 2561 เพื่อสร้างความเชื่อมั่นให้กับประชาชนในพื้นที่เขตเมืองยะลา  ซึ่งการปล่อยแถวครั้งนี้ สืบเนื่องจากในวันที่ 12-16 เมษายน 2561 เป็นช่วงเทศกาลวันสงกรานต์ประจำปี ซึ่งเป็นวันหยุดและในปีนี้จะมีวันหยุดราชการต่อเนื่องกันหลายวัน ทำให้ในช่วงวันเวลาดังกล่าวมีประชาชนเดินทางกลับภูมิลำเนา เพื่อร่วมฉลองวันสงกรานต์และวันแห่งครอบครัวตามประเพณีไทย หรือเดินทางไปท่องเที่ยวสถานที่ต่างๆ เป็นจำนวนมาก อาจมีการนำทรัพย์สินของมีค่าติดตัวไปด้วย และจะมีสถานที่บางแห่งจัดกิจกรรม หรืองานรื่นเริงที่มีประชาชนและนักท่องเที่ยวชาวต่างชาติไปร่วมงานจำนวนมาก อาจเป็นช่องทางให้กลุ่มมิจฉาชีพก่อเหตุขึ้น ซึ่งจะทำให้เกิดความไม่ปลอดภัยในชีวิตและทรัพย์สินของประชาชน หรืออาจมีกลุ่มบุคคลผู้ไม่หวังดีเข้ามาฉวยโอกาส สร้างสถานการณ์ก่อเหตุร้าย หรือความไม่สงบในพื้นที่ขึ้นได้ ดังนั้น เพื่อให้การดำเนินการป้องกันปราบปรามอาชญากรรม และการรักษาความสงบเรียบร้อยในพื้นที่ช่วงเทศกาลสงกรานต์ ประจำปี 2561 เป็นไปด้วยความเรียบร้อย

 

สำนักงานตำรวจแห่งชาติ ได้สั่งการให้ตำรวจทั่วประเทศ ระดมปราบปรามอาชญากรรม ตำรวจภูธรจังหวัดยะลา จึงได้ร่วมกันระดมสรรพกำลัง 4 ฝ่าย เพื่อปราบปรามอาชญากรรม โดยมีเป้าหมายในการปฏิบัติ คือ ตั้งจุดตรวจ จุดสกัด เส้นทางหลัก เส้นทางรอง เสริมแผนรักษาความปลอดภัยเขตเมือง ลาดตระเวนเส้นทาง ตรวจค้นบุคคล ยานพาหนะ หอพักบ้านเช่า เพื่อค้นหาและจับกุมตามหมายจับคดีความมั่นคง อาวุธปืน วัตถุระเบิด ซึ่งเป็นปัจจัยในการก่อเหตุ ยานพาหนะผิดกฎหมายซึ่งอาจนำมาใช้ในการก่อเหตุ ภัยแทรกซ้อน ซึ่งประกอบด้วย ยาเสพติด การค้ามนุษย์ และแหล่งอบายมุขต่างๆ การประชาสัมพันธ์เพื่อทำความเข้าใจเกี่ยวกับการออกเดินทางท่องเที่ยว ตลอดจนการประชาสัมพันธ์เพื่อทำความเข้าใจเกี่ยวกับการใช้ยานพาหนะ ต้องปฏิบัติตามกฎจราจรอย่างเคร่งครัด และงดดื่มสุรา หรือสิ่งมึนเมาทุกชนิด รวมทั้งการประชาสัมพันธ์เพื่อทำความเข้าใจเกี่ยวกับการพกพาอาวุธในสถานที่สาธารณะ